Document ID: 31985D0434

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 16ης Σεπτεμβρίου 1985
για τη σύσταση συμβουλευτικής επιτροπής για τη φαρμακευτική εκπαίδευση
(85/434/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
το σχέδιο απόφασης που υπέβαλε η Επιτροπή (1),
Εκτιμώντας:
ότι με το ψήφισμά του της 6ης Ιουνίου 1974 για την αμοιβαία αναγνώριση διπλωμάτων, πιστοποιητικών και άλλων τίτλων (2), το Συμβούλιο αποφαίνεται υπέρ της σύστασης συμβουλευτικών επιτροπών ·
ότι πρέπει να εξασφαλίζεται παρεμφερές υψηλό επίπεδο εκπαίδευσης στα πλαίσια της αμοιβαίας αναγνώρισης διπλωμάτων, πιστοποιητικών και άλλων τίτλων φαρμακευτικής·
ότι για το σκοπό αυτό, είναι επιθυμητό να συσταθεί συμβουλευτική επιτροπή η οποία θα συμβουλεύει την Επιτροπή,
ΑΠΟΦΑΣΙΖΕΙ:
Άρθρο 1
Παρά τη Επιτροπή συνιστάται συμβουλευτική επιτροπή για τη φαρμακευτική εκπαίδευση, η οποία καλείται στο εξής «επιτροπή».
Άρθρο 2
1. Η επιτροπή έχει ως αποστολή να συμβάλει στην εξασφάλιση παρεμφερούς υψηλού επιπέδου φαρμακευτικής εκπαίδευσης στην Κοινότητα.
2. Εκπληρώνει την αποστολή αυτή ιδίως μέσω:
- ανταλλαγής ολοκληρωμένων πληροφοριών σχετικά με τις μεθόδους εκπαίδευσης, το περιεχόμενο, το επίπεδο και τη διάρθρωση της θεωρητικής και πρακτικής εκπαίδευσης που παρέχεται στα κράτη μέλη,
- ανταλλαγής απόψεων και διαβουλεύσεων με σκοπό τη διαμόρφωση κοινής αντίληψης σχετικά με το επίπεδο της φαρμακευτικής εκπαίδευσης που πρέπει να επιτευχθεί και ενδεχομένως με τη διάρθρωση και το περιεχόμενο της εκπαίδευσης αυτής,
- εκτίμησης της προσαρμογής της φαρμακευτικής εκπαίδευσης στις προόδους της φαρμακευτικής επιστήμης και των παιδαγωγικών μεθόδων.
3. Η επιτροπή απευθύνει στην Επιτροπή και στα κράτη μέλη τις γνώμες και συστάσεις της, συμπεριλαμβανομένων, όταν κρίνεται πρόσφορο, και υποδείξεων τροποποίησης των άρθρων των οδηγιών 85/432/ΕΟΚ (3) και 85/433/ΕΟΚ (4) σχετικά με τη φαρμακευτική εκπαίδευση.
4. Η επιτροπή συμβουλεύει επίσης την Επιτροπή για κάθε ζήτημα που υποβάλλει η τελευταία σχετικά με την εκπαίδευση των φαρμακοποιών.
Άρθρο 3
1. Η επιτροπή περιλαμβάνει τρεις εμπειρογνώμονες από κάθε κράτος μέλος, δηλαδή:
- έναν εμπειρογνώμονα του σώματος των εν ενεργεία φαρμακοποιών,
- έναν εμπειρογνώμονα των πανεπιστημιακών φαρμακευτικών σχολών,
- εμπειρογνώμονα των αρμόδιων αρχών του κράτους μέλους.
2. Για κάθε μέλος προβλέπεται ένας αναπληρωτής. Ο αναπληρωτής αυτός δικαιούται να συμμετέχει στις συνεδριάσεις της επιτροπής.
3. Τα μέλη και οι αναπληρωτές που αναφέρονται στις παραγράφους 1 και 2 ορίζονται από τα κράτη μέλη. Τα μέλη που αναφέρονται στις περιπτώσεις 1 και 2 της πρώτης παραγράφου και οι αναπληρωτές τους ορίζονται μετά από πρόταση του σώματος των εν ενεργεία φαρμακοποιών και των πανεπιστημιακών φαρμακευτικών σχολών. Τα αναπληρωματικά μέλη που ορίζονται με τον τρόπο αυτό διορίζονται από το Συμβούλιο.
Άρθρο 4
1. Η θητεία των μελών της επιτροπής είναι τριετής. Μετά τη λήξη της περιόδου αυτής, τα μέλη της Επιτροπής εξακολουθούν να ασκούν τα καθήκοντά τους μέχρι να αντικατασταθούν ή να ανανεωθεί η θητεία τους.
2. Η θητεία ενός μέλους λήγει, πριν περάσουν τα τρία χρόνια, σε περίπτωση παραίτησης, θανάτου ή αντικατάστασής του από άλλο μέλος σύμφωνα με την προβλεπόμενη στο άρθρο 3 διαδικασία. Ο διορισμός νέου μέλους αφορά το υπόλοιπο χρονικό διάστημα της θητείας.
Άρθρο 5
Η επιτροπή εκλέγει από τα μέλη της έναν πρόεδρο και δύο αντιπροέδρους. Επίσης καταρτίζει τον εσωτερικό κανονισμό της. Η ημερήσια διάταξη των συνεδριάσεων καθορίζεται από τον πρόεδρο της επιτροπής σε συνεργασία με την Επιτροπή.
Άρθρο 6
Η Επιτροπή δύναται να συνιστά ομάδες εργασίας και να προσκαλεί ή να δέχεται παρατηρητές ή εμπειρογνώμονες για να τη βοηθούν σε όλα τα ειδικότερα θέματα των εργασιών της.
Άρθρο 7
Η Επιτροπή εξασφαλίζει τη γραμματεία της επιτροπής.
Λουξεμβούργο, 16 Σεπτεμβρίου 1985.

Labels: 12
15
0